Þingræður haldnar á Alþingi Íslendinga



Herra forseti. Þar sem þáltill. liggur fyrir um þetta efni til meðferðar í þinginu og í trausti þess, að till. fái nákvæma athugun og vinsamlega meðferð, greiði ég ekki atkv. með þessu að þessu sinni.



Herra forseti. Þar sem heildarfjárveiting hefur verið ákveðin til flugvalla og flugmála yfirleitt, þá sé ég ekki ástæðu til þess að ganga frá aðgreiningu um einn flugvöllinn, og segi nei.



Herra forseti. Það er aðeins um atkvgr. Áður en 2. umr. fjárlaga hófst hér á Alþ. þann 14. des., kvaddi ég mér hljóðs til þess fyrir hönd þm. Sjálfstfl. að vara við afgreiðslu fjárlagafrv., eins og til var stofnað. Þegar nokkrir dagar voru til þinghlés,.var raunveruleg fjárvöntun í frv. um 3 600 millj. kr. að okkar dómi. Fjmrh. hefur síðan ekki viljað fallast á nema liðlega 3 000 millj. kr. fjárvöntun. Slíkt geysibil útgjalda og tekna er nú m.a. ráðgert að brúa með nýjum tekjum á næsta ári af skattafrv., sem fram hafa verið lögð fyrir viku síðan. Þau eru mjög umdeild og deila fjmrh. og stjórnarandstaðan um það, hvers konar skattahækkanir felast í þeim, og eru þau með öllu óútkljáð og óafgreidd. Stuðningsflokkar ríkisstj. byggja á um þús. millj. kr. nettótekjuauka af skattafrv. til þess að brúa hluta hinnar miklu fjárvöntunar, þótt heildarhækkun tekjuskatta af einstaklingum og félögum nemi nærri tvöföldun eða úr áætluðum í 680 millj. kr. í 3 127 millj. kr. Samhliða er kaupgjaldsvísitalan fölsuð með því að flytja til persónuskatta, sem áður voru í formi nefskatta. Almannatryggingagjald og sjúkrasamlagsgjöld, sem hækkaði framfærsluvísitölu og þar af leiðandi kaup launafólks, eiga nú að innheimtast með auknum tekjuskatti á allan almenning, en sá skattur hefur ekki áhrif á vísitöluna. Loks er aðeins tekjuáætlun á fjárlagafrv. breytt til hækkunar milli 2. og 3. umr. um nálægt 1 600 millj. kr., aðallega áætluð hækkun söluskatts um í 000 millj. kr. og áætlaðar tekjur aðflutningsgjalda um nærri 400 þús. kr. Hér er ekki ráðgerð nein ný löggjöf. Hér er raunar gert ráð fyrir mjög miklum halla á viðskiptum við útlönd á næsta ári. Að byggja á slíku samsvarar því að stefna að sívaxandi verðbólgu í skjóli óeðlilegrar, vaxandi veltu, eins og nú hagar til í viðskiptalífi landsmanna, samhliða uggvænlegum áhrifum fyrir okkur á alþjóðlegum peningamarkaði. Þegar svo horfir, vilja þm. Sjálfstfl. ekki taka þátt í atkvgr. nú við lokaafgreiðslu fjárlaga. Þeir munu því ekki greiða atkv. Hins vegar hafa þeir unnið að fjárlagaafgreiðslu með eðlilegum og hefðbundnum hætti í fjvn. og með öðru móti.



Herra forseti. Fyrir hönd þm. Alþfl. vísa ég til þeirrar gagnrýni, sem við höfum flutt á fjárlagaafgreiðslu að þessu sinni, og munum við í samræmi við þann málflutning okkar ekki greiða atkv. um fjárlögin.

Forseti (EystJ): Þá er lokið dagskránni, og þetta verður síðasti fundur í Sþ. fyrir jól og einnig á þessu ári. Af því tilefni vil ég leyfa mér að óska hv. þm. og þeirra fólki gleðilegra jóla og góðs nýs árs og þakka hv. þm. fyrir gamla árið. Alveg sérstaklega vil ég þakka hv. þm. fyrir samstarfið á þessu ári, sem nú er senn að líða, og ég met það mikils, hvernig þeir hafa komið fram við mig, sem er alger nýgræðingur á þessum stað, og ég vil sérstaklega undirstrika, að mér hefur fallið vel, hvernig samstarf við þá hefur verið og hversu þm. hafa lagt sig fram um að greiða fyrir þingstörfunum, og á það jafnt við þm. úr stjórnarliðinu og stjórnarandstöðunni. Ég vil óska þeim, sem fara í ferðalög til heimila sinna nú fyrir jólin, góðrar ferðar og vona, að við sjáumst hér öll aftur heil, þegar þingið á að taka til starfa á nýjan leik. Ég vil þakka skrifstofustjóra Alþingis og starfsliði Alþ. alveg sérstaklega fyrir samstarfið og fyrir framlag þess til þinghaldsins. Ég vona, að við sjáumst hér öll heil aftur, þegar við eigum að koma saman í janúar.



Herra forseti. Ég vil fyrir hönd okkar þm. þakka hæstv. forseta fyrir hlýjar óskir í okkar garð. Við óskum hæstv. forseta og fjölskyldu hans gleðilegra jóla og farsæls komandi árs. Ég vil leyfa mér nú fyrir hönd okkar þm. allra að þakka hæstv. forseta fyrir mjög trausta, örugga og réttláta fundarstjórn, það sem af er þessu þinghaldi, og veit ég örugglega, að þar mæli ég fyrir hönd allra þm. og persónulega mæli ég það af heilum hug. Við væntum þess allir að hitta hæstv. forseta aftur heilan á nýbyrjuðu ári.

Forseti (EystJ): Ég þakka hv. 1. þm. Reykv. og öðrum hv. þm. enn á ný fyrir samstarfið og góðar óskir í minn garð og minnar fjölskyldu. Kærar þakkir.



Herra forseti. Forseti Íslands hefur gefið út svo hljóðandi bréf: „Forseti Íslands gerir kunnugt: Að ég, að tilskildu samþykki Alþingis, veiti forsrh. umboð til þess að fresta um sinn fundum Alþingis, 92. löggjafarþings, frá 21. des. 1971 eða síðar, ef henta þykir, enda verði þingið kvatt til funda á ný eigi siðar en 20. jan. 1972. Gert í Reykjavík, 15. desember 1971. Kristján Eldjárn. Ólafur Jóhannesson. Forsetabréf um frestun á fundum Alþingis.“ Samkv. þessu umboði og með tilvísun til samþykkis Alþingis lýsi ég hér með yfir því, að fundum þessa Alþingis, 92. löggjafarþings, er frestað frá 21. des., og verður þingið kvatt til fundar á ný eigi síðar en 20. jan. 1972. Leyfi ég mér að árna hv. alþm. og starfsmönnum þingsins, svo og landslýð öllum, gleðilegra jóla og farsæls nýárs.

Forseti (EystJ): Ég þakka hæstv. forsrh. fyrir hlýjar og góðar óskir í okkar garð. Fundi er slitið.



Hinn 11. janúar 1972 var gefið út svo hljóðandi forsetabréf: „Forseti Íslands gerir kunnugt: Ég hef ákveðið, samkv. till. forsrh., að Alþingi skuli koma saman til framhaldsfunda fimmtudaginn 20. janúar 1972, kl. 14. Gert í Reykjavík, 11. janúar 1972. Kristján Eldjárn. Ólafur Jóhannesson. Forsetabréf um, að Alþingi skuli koma saman til framhaldsfunda.“ Samkv. þessu hefjast nú framhaldsfundir Alþingis. Ég leyfi mér að óska hæstv. forseta og hv. alþm. og starfsfólki Alþingis gleðilegs árs og þakka þeim fyrir liðna árið, um leið og ég býð þá velkomna til þingstarfa á ný og læt í ljós þá ósk og von, að störf okkar megi verða landi og lýð til blessunar.

Forseti (EystJ): Samkv. forsetabréfi því, sem hæstv. forsrh. hefur nú kunngert, hefjast nú fundir að nýju í Alþ., og er fundur settur í Sþ. Ég vil leyfa mér að þakka hæstv. forsrh. fyrir góðar óskir hans í garð þingheims og starfsfólks þingsins. Jafnframt vil ég óska hv. þm. gleðilegs nýárs og þakka fyrir liðna árið og bjóða þá alla velkomna til þings.